CELEX: 32016D0542
Language: mt
Date: 2016-02-15 00:00:00
Title: Deċiżjoni ta' Implimentazzjoni tal-Kunsill (UE) 2016/542 tal-15 ta' Frar 2016 dwar l-għoti ta' assistenza finanzjarja għal żmien qasir mill-Unjoni lill-Greċja (2015/1181)

7.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 91/22
            
         DEĊIŻJONI TA' IMPLIMENTAZZJONI TAL-KUNSILL (UE) 2016/542
   tal-15 ta' Frar 2016
   dwar l-għoti ta' assistenza finanzjarja għal żmien qasir mill-Unjoni lill-Greċja (2015/1181) (1)
   
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (UE) Nru 407/2010 tal-11 ta' Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja (2), u b'mod partikulari l-Artikolu 3(2) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-Greċja talbet assistenza finanzjarja ġdida mill-Mekkaniżmu Ewropew ta' Stabbiltà (“MES”) u hemm ftehim fil-prinċipju biex l-assistenza mitluba tingħata.
            
         
               (2)
            
            
               Madankollu, il-Greċja teħtieġ finanzjament tranżitorju sakemm dik l-assistenza tista' tiġi applikata, sabiex tiġi ppreservata l-integrità taż-żona tal-euro, tiġi ppreservata l-istabbiltà finanzjarja u tiġi evitata inadempjenza ulterjuri rigward l-obbligi tagħha ta' ħlas lura. Fid-dawl tat-taqlib ekonomiku u finanzjarju gravi kkawżat minn ċirkostanzi eċċezzjonali li l-Gvern ma setax jikkontrolla, il-Greċja talbet uffiċjalment xi assistenza finanzjarja urġenti mill-Unjoni fil-15 ta' Lulju 2015 bil-għan li titħares l-istabbiltà finanzjarja fil-Greċja, fiż-żona tal-euro u fl-Unjoni. L-assistenza li tingħata lill-Greċja mill-MES ser tintuża sabiex jitħallas lura s-self li rċeviet il-Greċja taħt il-Mekkaniżmu Ewropew ta' Stabbilizzazzjoni Finanzjarja (“EFSM”).
            
         
               (3)
            
            
               L-abbozz tal-programm ta' aġġustament ekonomiku u finanzjarju (il-“Programm”) ippreżentat mill-Greċja lill-Kummissjoni u lill-Kunsill għandu l-għan li jiżgura l-adozzjoni ta' sett ta' riformi meħtieġa biex titjieb is-sostenibbiltà tal-finanzi pubbliċi u l-ambjent regolatorju.
            
         
               (4)
            
            
               Il-valutazzjoni mill-Kummissjoni, b'koordinazzjoni mal-Bank Ċentrali Ewropew (“BĊE”), hija li l-Greċja teħtieġ finanzjament ta' ammont totali ta' EUR 7 160 miljun matul ix-xahar ta' Lulju 2015. It-termini finanzjarji dettaljati għandhom jiġu stipulati fi Ftehim dwar Faċilità ta' Self.
            
         
               (5)
            
            
               L-assistenza finanzjarja mill-Unjoni għandha tkun amministrata mill-Kummissjoni.
            
         
               (6)
            
            
               Il-Greċja ppreżentat il-Programm lill-Kunsill u lill-Kummissjoni bil-għan li tiġi żgurata l-adozzjoni ta' sett ta' riformi meħtieġa biex titjieb is-sostenibbiltà tal-finanzi pubbliċi u l-ambjent regolatorju. Fil-15 ta' Lulju 2015, intlaħaq ftehim fil-livell tas-servizzi bejn il-Gvern u l-Kummissjoni fir-rigward tal-Programm, li għandu jiġi stipulat f'Memorandum ta' Qbil dwar il-Kondizzjonijiet Speċifiċi tal-Politika Ekonomika (il-“Memorandum ta' Qbil”).
            
         
               (7)
            
            
               Il-Kummissjoni għandha tivverifika regolarment li l-kondizzjonijiet tal-politika ekonomika marbutin mal-assistenza jiġu ssodisfati, permezz ta' missjonijiet u rapportar regolari mill-awtoritajiet Griegi.
            
         
               (8)
            
            
               L-assistenza għandha tiġi pprovduta bil-għan li tappoġġa l-implimentazzjoni b'suċċess tal-Programm.
            
         
               (9)
            
            
               L-Istati Membri taż-żona tal-euro kkomunikaw l-impenn tagħhom li jirrimborżaw flimkien u fil-pront, permezz ta' arranġament apposta, lil kull Stat Membru li mhuwiex fiż-żona tal-euro għall-ammont li l-Istat Membru li mhuwiex fiż-żona tal-euro jkun ħallas f'riżorsi proprji li jikkorrispondi għall-użu tal-baġit ġenerali tal-Unjoni f'każijiet ta' telf li jirriżulta minn assistenza finanzjarja mill-Unjoni lil Stat Membru taż-żona tal-euro taħt ir- Regolament (UE) Nru 407/2010. Ser jiddaħħlu wkoll fis-seħħ arranġamenti xierqa sabiex jiġi żgurat li ma jingħatax kumpens żejjed lil Stati Membri li mhumiex fiż-żona tal-euro, meta jiġu attivati strumenti li jipproteġu l-baġit ġenerali tal-Unjoni, inkluż l-irkupru ta' dejn, fejn neċessarju bit-tpaċija ta' ammonti riċevibbli u pagamenti maż-żmien.
            
         
               (10)
            
            
               Is-self tal-EFSM huwa garantit mill-baġit ġenerali tal-Unjoni. F'każ ta' inadempjenza taħt dan is-self, il-Kummissjoni tista' tutilizza fondi addizzjonali li jaqbżu l-assi tagħha, b'kont meħud ta' kwalunkwe surplus ta' likwidità, biex tagħmel tajjeb għad-dejn tal-Unjoni. Ir-Regolament (UE, Euratom) Nru 966/2012 tal-Parlament Ewropew u tal-Kunsill (3) (ir-“Regolament Finanzjarju”) applikabbli għall-baġit ġenerali tal-Unjoni u r-regoli dettaljati tiegħu jipprevedu strumenti li jipproteġu l-baġit tal-Unjoni li jinkludu l-irkupru tad-dejn, fejn meħtieġ bi tpaċija tal-ammonti riċevibbli u pagamenti maż-żmien. Il-Kummissjoni ser tapplika dawn l-istrumenti,
            
         ADOTTA DIN ID-DEĊIŻJONI:
   Artikolu 1
   1.   L-Unjoni għandha tqiegħed għad-dispożizzjoni tal-Greċja self li jammonta għal massimu ta' EUR 7 160 miljun, b'maturità massima ta' tliet xhur.
   2.   L-assistenza finanzjarja mill-Unjoni taħt din id-Deċiżjoni ma għandhiex titqiegħed għad-dispożizzjoni sakemm ma jiġix pprovdut kollateral likwidu li jikkorrispondi għall-esponiment tagħhom lil dawk l-Istati Membri li l-munita tagħhom mhijiex il-euro permezz ta' arranġamenti legalment vinkolanti b'mod li jkun jista' jitħallas lilhom fil-miżura neċessarja biex ikopri kull obbligazzjoni li jistgħu jġarrbu b'riżultat ta' kwalunkwe nuqqas mill-Greċja li tħallas lura l-assistenza finanzjarja skont it-termini tagħha.
   3.   L-assistenza finanzjarja għandha titqiegħed għad-dispożizzjoni immedjatament wara d-dħul fis-seħħ ta' din id-Deċiżjoni.
   4.   L-assistenza finanzjarja mill-Unjoni għandha titqiegħed għad-dispożizzjoni mill-Kummissjoni lill-Greċja f'mhux iktar minn żewġ pagamenti.
   5.   Il-pagamenti għandhom jiġu rilaxxati soġġett għad-dħul fis-seħħ tal-Ftehim dwar is-Self u l-Memorandum ta' Qbil, u l-osservanza mill-Greċja tal-kondizzjonijiet ta' politika rilevanti, skont l-Artikolu 3.
   6.   Il-Greċja għandha tħallas l-ispiża tal-finanzjament tal-Unjoni, b'żieda ta' għaxar punti bażi.
   7.   L-ispejjeż imsemmija fl-Artikolu 7 tar-Regolament (UE) Nru 407/2010 għandhom jitħallsu mill-Greċja.
   8.   Jekk ikun meħtieġ, sabiex jiġi ffinanzjat is-self fil-ħin, il-Kummissjoni għandha tkun awtorizzata tissellef permezz ta' pjazzament privat ta' noti jew permezz ta' kwalunkwe arranġament finanzjarju ieħor xieraq li jippermettilha tiġbor fondi fi żmien qasir ħafna.
   Artikolu 2
   1.   L-assistenza għandha tkun amministrata mill-Kummissjoni b'mod konsistenti mal-impenji tal-Greċja.
   2.   Il-Kummissjoni, b'konsultazzjoni mal-BĊE, għandha taqbel mal-awtoritajiet Griegi dwar il-kondizzjonijiet speċifiċi tal-politika ekonomika marbutin mal-assistenza finanzjarja kif stipulat fl-Artikolu 3. Dawk il-kondizzjonijiet għandhom jiġu stipulati fil-Memorandum ta' Qbil, li għandu jiġi ffirmat mill-Kummissjoni u mill-awtoritajiet Griegi f'konformità mal-impenji msemmija fil-paragrafu 1 ta' dan l-Artikolu. It-termini finanzjarji dettaljati għandhom jiġu stipulati fi Ftehim dwar Faċilità ta' Self li għandu jiġi konkluż mal-Kummissjoni.
   3.   Il-Kummissjoni għandha tivverifika regolarment li l-kondizzjonijiet tal-politika ekonomika marbutin mal-assistenza jkunu ssodisfati, u tippreżenta rapporti lill-Kumitat Ekonomiku u Finanzjarju. Għal dan il-għan, l-awtoritajiet Griegi għandhom jikkooperaw bis-sħiħ mal-Kummissjoni u l-BĊE, u jqiegħdu għad-dispożizzjoni tagħhom kull informazzjoni neċessarja. Il-Kummissjoni għandha żżomm lill-Kumitat Ekonomiku u Finanzjarju infurmat dwar l-iżviluppi rilevanti kollha.
   Artikolu 3
   1.   Il-programm ta' aġġustament ekonomiku u finanzjarju (il-“Programm”) imħejji mill-awtoritajiet Griegi huwa b'dan approvat.
   2.   L-iżborż tal-assistenza għandu jsir bil-kondizzjoni li l-Greċja:
   
               (i)
            
            
               tadotta l-miżuri msemmija fil-Programm li għandhom l-15 ta' Lulju 2015 bħala t-terminu għall-adozzjoni;
            
         
               (ii)
            
            
               tieħu passi ċari sabiex tħejji l-implimentazzjoni tal-kondizzjonijiet l-oħra tal-politika elenkati fil-Programm; u
            
         
               (iii)
            
            
               tikseb il-qbil fil-prinċipju mill-membri tal-MES taħt l-Artikolu 13(2) tat-Trattat li jistabbilixxi l-Mekkaniżmu Ewropew ta' Stabbiltà sabiex jipprovdu assistenza finanzjarja lill-Greċja.
            
         3.   Il-Greċja għandha tadotta l-miżuri indikati hawn taħt fil-mument propizju:
   
                
            
            
               Sistema tal-VAT
               
                           —
                        
                        
                           tadotta, sal-15 ta' Lulju 2015, leġiżlazzjoni li tirriforma s-sistema tal-VAT. Ir-riforma għandu jkollha l-mira ta' żieda netta fid-dħul ta' 1 % tal-PDG fuq bażi annwali minn bidliet parametriċi. Is-sistema l-ġdida tal-VAT għandha: (i) tarmonizza r-rati għal waħda standard ta' 23 %, li għandha tinkludi r-ristoranti u l-forniment tal-ikel, u rata mnaqqsa ta' 13 % għall-ikel bażiku, l-enerġija, il-lukandi u l-ilma (minbarra d-drenaġġ), u rata mnaqqsa ħafna ta' 6 % għall-farmaċewtiċi, il-kotba u t-teatru; (ii) tissimplifika l-eżenzjonijiet biex twessa' l-bażi u żżid it-taxxa fuq l-assigurazzjoni; u (iii) telimina l-iskontijiet għall-gżejjer, billi tibda mill-gżejjer bl-ogħla dħul u li huma d-destinazzjonijiet turistiċi l-aktar popolari, ħlief għal dawk l-aktar remoti. Ir-riforma għandha tkun kompluta sa tmiem l-2016, hekk kif jiġu determinati miżuri fiskalment newtrali xierqa u mmirati li jikkompensaw lil dawk l-abitanti li huma l-aktar fil-bżonn. Ir-rati l-ġodda tal-VAT fuq il-lukandi u l-gżejjer għandhom jiġu implimentati mill-1 ta' Ottubru 2015.
                        
                     
         
                
            
            
               Pensjonijiet
               
                           —
                        
                        
                           tadotta leġiżlazzjoni sabiex tiffriża l-limiti garantiti ta' kull xahar tal-pensjonijiet kontributorji f'termini nominali sal-2021;
                        
                     
                           —
                        
                        
                           tadotta leġiżlazzjoni li tipprovdi lil min jirtira wara d-dħul fis-seħħ tal-leġiżlazzjoni rilevanti Griega l-pensjonijiet bażiċi, kontributorji garantiti, u abbażi ta' test tal-mezzi fil-mument biss li jilħqu l-età normali statutorja tal-irtirar li attwalment hija ta' 67 sena;
                        
                     
                           —
                        
                        
                           tadotta leġiżlazzjoni li żżid il-kontribuzzjonijiet tas-saħħa għall-pensjonanti minn 4 % għal 6 % bħala medja u testendiha għall-pensjonijiet supplementari;
                        
                     
                           —
                        
                        
                           tadotta l-istrument legali xieraq sabiex tordna lill-fondi kollha tal-pensjoni biex jimplimentaw bis-sħiħ il-liġi 3863/2010 għat-talbiet ġodda għal pensjoni mressqa mill-1 ta' Jannar 2015.
                        
                     
         
                
            
            
               Governanza statistika
               
                           —
                        
                        
                           tadotta leġiżlazzjoni biex issaħħaħ il-governanza tal-Awtorità Ellenika tal-Istatistika (ELSTAT). Il-leġiżlazzjoni għandha tkopri (i) ir-rwol u l-istruttura tal-Korpi konsultattivi tas-Sistema Ellenika tal-Istatistika, inklużi t-trasformazzjoni tal-Kunsill tal-ELSS (Sistema Ellenika tal-Istatistika) f'Kumitat konsultattiv tal-ELSS, u r-rwol tal-GPAC (Kumitat Konsultattiv għall-Prattika Korretta); (ii) il-proċedura tar-reklutaġġ għall-President tal-ELSTAT, li tiżgura r-reklutaġġ ta' President tal-ogħla kalibru professjonali, u ssegwi proċeduri u kriterji tal-għażla trasparenti; (iii) l-involviment tal-ELSTAT kif xieraq f'kull proposta leġiżlattiva jew proposta legali oħra li tikkonċerna l-istatistika; (iv) kwistjonijiet oħra li għandhom impatt fuq l-indipendenza tal-ELSTAT, inklużi l-awtonomija finanzjarja, l-għoti tas-setgħa lill-ELSTAT biex talloka mill-ġdid karigi permanenti eżistenti u biex timpjega persunal fejn ikun meħtieġ u biex timpjega persunal xjentifiku speċjalizzat, u l-klassifikazzjoni tal-istituzzjoni bħala korp ta' politika fiskali fil-liġi reċenti 4270/2014; ir-rwol u s-setgħat tal-Bank of Greece fl-istatistika f'konformità mal-leġiżlazzjoni tal-Unjoni.
                        
                     
         
                
            
            
               Implimentazzjoni tat-Trattat dwar l-Istabbiltà, il-Koordinazzjoni u l-Governanza (TSKG) fl-UEM
               
                           —
                        
                        
                           Il-Greċja għandha timplimenta d-dispożizzjonijiet rilevanti tat-TSKG sal-15 ta' Lulju 2015.
                        
                     
         Artikolu 4
   Il-Greċja għandha tiftaħ kont speċjali mal-Bank of Greece għall-ġestjoni tal-assistenza finanzjarja tal-Unjoni.
   Artikolu 5
   Din id-Deċiżjoni għandha ssir effettiva man-notifika tagħha.
   Artikolu 6
   Din id-Deċiżjoni hija indirizzata lir-Repubblika Ellenika.
   Artikolu 7
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.
   
      Magħmul fi Brussell, il-15 ta' Frar 2016.
      
         
            Għall-Kunsill
         
         
            Il-President
         
         M.H.P. VAN DAM
      
   
   
      (1)  Dan l-att oriġinarjament ġie adottat bl-Ingliż biss u ppubblikat fil-ĠU L 192, 18.7.2015, p. 15.
   
      (2)  ĠU L 118, 12.5.2010, p. 1.
   
      (3)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).